Source: http://inatsisit.gl/kl-GL/Lov?rid=%7B0A6845E7-41FA-43DF-AE61-14B4BC5F70F6%7D
Timestamp: 2019-09-17 06:39:49+00:00
Document Index: 1678207

Matched Legal Cases: ['§ 1', '§ 1', '§ 2', '§ 3', '§ 4', '§ 5', '§ 6', '§ 7', '§ 8', '§ 21', '§ 9', '§ 19', '§ 10', '§ 15', '§ 11', '§ 10', '§ 23', '§ 10', '§ 12', '§ 13', '§ 15', '§ 13', '§ 1', '§ 14', '§ 15', '§ 16', '§ 15', '§ 17', '§ 15', '§ 4', '§ 16', '§ 18', '§ 19', '§ 15', '§ 13', '§ 13', '§ 20', '§ 15', '§ 15', '§ 21', '§ 13', '§ 21', '§ 26', '§ 13', '§ 22', '§ 17', '§ 30', '§ 29', '§ 23', '§ 15', '§ 17', '§ 24', '§ 13', '§ 25', '§ 26', '§ 27', '§ 28', '§ 29', '§ 1', '§ 30', '§ 31', '§ 13', '§ 32', '§ 33', '§ 34', '§ 35', '§ 36', '§ 31', '§ 37', '§ 38', '§ 38', '§ 39', '§ 40', '§ 44', '§ 41', '§ 42', '§ 43', '§ 26', '§ 24', '§ 42', '§ 44', '§ 13', '§ 45', '§ 30', '§ 44', '§ 26', '§ 46']

Pilersaarusiorneq aamma nunaminertat atorneqartarnerat pillugit Inatsisartut peqqussutaat nr. 11, 5. december 2008-meersoq Atuussimasoq (Historisk)
Nuna tamakkerlugu pilersaarusiornermut udvalgip suleriaasissaa pillugu Namminersornerullutik Oqartussat nalunaarutaat nr. 5, 21.april 1981-imeersoq
Areaalit (nunaminertat/imartat) atorneqarnerat, illoqarfiit allilerneqarneri sanaartorfigineqarnerilu pillugit Kalaallit Nunaannut inatsit pillugu Inatsit nr. 612, 23. december 1980-imeersu-mi § 1 tunngavigalugu aalajangersarneqarput:
Peqqussutip siunertaa
§ 1. Inatsisartut peqqussutaata siunertaraa nunap nunaminertaasa inuiaqatigiit eqqarsaatigalugit ataatsimut naliliineq tunngavigalugu atorneqarnissaat qularnaarneqassasoq. Siunertaq taanna anguneqassaaq,
3) nunap nunaminertaasa pilersaarusiorneq inuussutissarsiornikkut, inooqatigiinnikkut avatangiisitigullu iluaqutaasumik ineriartornermik siuarsaasussaq naapertorlugu atorneqarnerisigut,
4) innuttaasut nunaminertat atorneqarnissaat pillugu pilersaarusiornermi peqataatinnerisigut,
Oqartussat akisussaasut
§ 2. Inatsisartut peqqussutaanni matumani maleruagassat naapertorlugit nunap nunaminertaasa Inatsisartut peqqussutaata siunertaanut naapertuuttumik atorneqarnissaat, pilersaarusiornikkut qulakkeerniassallugu Naalakkersuisut pisussaapput.
§ 3. Naalakkersuisut nunaminertat atorneqarnissaat pillugu maleruagassanik aammalu sanaartorfissanik pilersaarusiornerup ataatsimoortup imarisassai, ilusissaa piviusunngortinnissaalu pillugit maleruagassanik erseqqinnerusunik aalajangersaassapput aammalu kommunalbestyrelsinut ilitsersuinikkut ikiuutissallutik.
§ 4. Naalakkersuisut nuna tamakkerlugu sanaartorfissanik pilersaarusiornerup ataatsimoortup suliarineqarnissaa aammalu misissuinerit tamatumunnga pisariaqartut ingerlanneqarnissaat qulakkiissavaat.
Imm. 2. Naalakkersuisut nuna tamakkerlugu qarasaasiaq atorlugu, nunami sumiiffinnut tamanut paasissutissanik katersuiffimmik, pilersaarusianut isaaffittalimmik suliaqartitsissapput.
1) Naalakkersuisut suliassaqarfinnut oqartussaasui aamma kommunit nunaminertat pillugit aalajangiussanit aalajangersimasunut atugassanngortitsinerit aamma nunaminertanik atuinissamik killilersuinerit pillugit paasissutissanik, imm. 2 naapertorlugu qarasaasiaq atorlugu, nunami sumiiffinnut tamanut paasissutissanik katersuiffimmut pilersaarusianullu isaaffittalimmut Naalakkersuisut suliarititaannut, saqqummiisassapput.
2) Nunaminertat nunami sumiiffiini killiliinernik kiisalu nunaminertap pineqartup inatsisitigut aalajangersakkanut pineqartunut ilaaffiinut innersuussinernik paasissutissat imaqassapput.
Imm. 3. Naalakkersuisut tamatumunnga pisariaqartillugu kisiannili peqqussutip matuma atuutilerneranit naatsorsukkamik minnerpaamik ukiut sisamakkaarlugit kommuninut pilersaarusiornermi Namminersornerullutik Oqartussat soqutigisaat takussutissiortassavaat.
§ 5. Pisortat oqartussaasut kiisalu pisortat ingerlatassaannik ingerlatsinissamik akuersissummik pigisaqartut aamma suliffeqarfiit taakkununnga assingusut, nuna tamakkerlugu pilersaarusiornermi atugassanik misissuinerit, pilersaarusiornerit aamma sanaartugassatut aalajangiussat annertunerusut piareersarneqarneri ingerlanneqarnerilu pillugit Naalakkersuisunut nalunaaruteqartassapput.
§ 6. Naalakkersuisut qularnaassavaat nuna tamakkerlugu pilersaarusiornerup kommuninut pilersaarusiorneq, tak. kap. 4, aamma suliassaqarfinnut pilersaarusiorneq ataqatigiississagaa.
Imm. 2. Naalakkersuisut nuna tamakkerlugu pilersaarusiornerup siunertai qanorpiarlu imaqarnera pillugit tamanut ammasumik oqallittoqalernissaa siunertaralugu paasititsiniaanermik suliaqarneq aallartissavaat.
§ 7. Naalakkersuisut nuna tamakkerlugu pilersaarusiorneq pillugu Inatsisartunut ukiumoortumik nassuiaateqartassapput.
§ 8. Naalakkersuisut nuna tamakkerlugu pilersaarusiornermut soqutiginaatillit nakkutiginissaannut, ilanngullugit Namminersornerullutik Oqartussat suliassaqarfinnut soqutigisaat, kommuninut pilersaarusiornermut aalajangersakkanik erseqqinnerusunik atuuttussanngortitsisinnaapput (nuna tamakkerlugu pilersaarusiornermut malitassiat).
Imm. 2. Sumiiffiup ilaanut aalajangersimasumut nuna tamakkerlugu pilersaarusiornermut malitassiaq sukumiisunik aalajangersagartaqartoq, kommunimut pilersaarutituulli inatsisitigut sunniuteqartinneqassasoq Naalakkersuisut aalajangiisinnaapput, tak. §§ 21-mit 23-mut.
Imm. 3. Imm. 1 malillugu nuna tamakkerlugu pilersaarusiornermut malitassiat akuerisaasut minnerpaamik ukiut sisamakkaarlugit iluarsaanneqartarnissaat Naalakkersuisut qularnaassavaat.
§ 9. Pisortat pilersaarusiornermik ingerlatsinerat aamma sanaartugassanik aalajangiussinerit nuna tamakkerlugu pilersaarusiornermut naapertuuttumik ingerlanneqassapput.
Imm. 2. Nuna tamakkerlugu pilersaarusiornerup piviusunngortinnissaa qulakkeerniarlugu Naalakkersuisut kommunalbestyrelsi imarisassaa erseqqinnerusumik taallugu § 19 malillugu kommunimut pilersaarusioqqusinnaavaat kommunimulluunniit pilersaarummut tapiliussamik suliaqaqqusinnaallugu imaluunniit nammineerlutik sumiiffimmut pineqartumut aalajangersakkat maleruagassiisut suliarisinnaallugit.
Imm. 3. Kommunalbestyrelsi nuna tamakkerlugu pilersaarusiornermut malitassianut atuuttunut imaluunniit inatsisinut allanut il.il. uniuuttumik kommunimut pilersaarusiorpat imaluunniit kommunimut pilersaarummut tapiliussamik suliaqarpat, kommunimut pilersaarut naalagaaffimmit oqartussaasumit imaluunniit Namminersornerullutik Oqartussani oqartussaasumit oqartussaaffimmut pineqartumut suliassaqarfimmut akisussaasuusumit akuerineqaqqaassaaq.
§ 10. Kommunimut pilersaarutissatut siunnersuut imaluunniit kommunimut pilersaarutip allanngortinnissaanut siunnersuut, pissutsinut immikkut isigineqartariaqartunut naalagaaffiup oqartussaasuinit imaluunniit Namminersornerullutik Oqartussat oqartussaasuinit isumagineqartunut akerliusimappat, oqartussaasoq pineqartoq akerliliissuteqarnissamut piffissaliussap naannginnerani, tak. § 15, imm. 3, siunnersuummut akerliliissuteqassalluni pisussaavoq.
Imm. 3. Taamatut isumaqatigiinnissaq anguneqarsinnaanngippat pilersaarutissatut siunnersuut Naalakkersuisunut saqqummiunneqassaaq. Pilersaarutissatut siunnersuut Naalakkersuisunit akuerineqarpat aatsaat, Inatsisartut peqqussutaat manna naapertorlugu pilersaarut inatsisitigut sunniuteqalersinnaavoq.
§ 11. § 10 naapertorlugu akerliliissuteqarnermut atatillugu Naalakkersuisut aalajangiisinnaapput, siunnersuut imaluunniit siunnersuutit tamanut saqqummiunneqartut, kommunalbestyrelsip siunnersuummik saqqummiussineraniit ukiut marluk tikillugit § 23, imm. 3-mi taaneqartutut sunniuteqassasut. Tamanna pillugu aalajangiineq Naalakkersuisunit nalunaarutigineqassaaq.
Imm. 2. § 10, imm. 3 malillugu akuersissuteqarnermut atatillugu Naalakkersuisut pilersaarutissatut siunnersuummi tamanut saqqummiunneqartumi allannguuteqartitsisinnaallutillu ilassuteqartitsisinnaapput.
§ 12. Nuna tamakkerlugu pilersaarusiornerup naammassineqarnissaa qulakkeerniarlugu aamma allatigut pisariaqarsorineqarpat Naalakkersuisut aalajangersinnaavaat, kommunalbestyrelsi Naalakkersuisunit piffissaliussaq naatinnagu kommunimut pilersaarummut allannguummik, Naalakkersuisunit erseqqinnerusumik taaneqartunik imaqartumik suliaqartitsissasoq.
Imm. 2. Imm. 1 malillugu piffissaliussaq kommunalbestyrelsimit eqqortinneqanngippat, kommunalbestyrelsip akiligaanik kommunimut pilersaarutip allannguutissaa namminneerlutik suliaritinniarlugu Naalakkersuisut aalajangersinnaapput. Taamatut pisoqartillugu kommunalbestyrelsip §§ 13, aamma 23, imm. 2 naapertorlugit pisinnaatitaaffii Naalakkersuisut pisinnaatitaffigilissavaat. Pilersaarut §§ 15-imi, 17-imi aamma 20-imi maleruagassat malillugit Naalakkersuisut suliaritissavaat.
§ 13. Kommunalbestyrelsip kommuneqarfimmi nunaminertanut atuinissamut kommunimut pilersaarusiortitsinissaq pisussaaffigaa. Tamanna pissaaq kommunimi nunaminertaqassutsimik, pinngortitap pissarititaanik aningaasassaqarnermillu ataatsimut naliliineq, innuttaasut amerlassusaannut inuussutissarsiornikkullu ineriartornermut anguniakkat aamma pisortat suliassaqarfiinut pilersaarusiorneq kiisalu Inatsisartut peqqussutaannut matumunnga siunertaasutaallaavigalugit, tak. § 1.
1) Immikkoortoq kommunimut pilersaarutip tunngavigisaannik aamma kommunip ineriartornissaanut anguniakkanut nassuiaataasoq.
2) Immikkoortoq kommunip ataatsimut pingaarnertut ilusiligaaneranut kiisalu kommunip illoqarfiisa, nunaqarfiisa assigisaasalu ataasiakkaat ilusiligaanerannut tunngasoq.
3) Immikkoortoq aalajangersakkanik imaqartoq, tassani aalajangersarneqassallutik
a) sumiiffiup ilaanni aalajangersimasuni ataasiakkaani nunaminertanik atuinissamut aamma illuliortiternissamut aalajangersakkat pingaarnerit, aamma
b) sumiiffiup ilaanni aalajangersimasuni ataasiakkaani nunaminertanik atuinissamut aamma illuliortiternissamut aalajangersakkat sukumiisut.
4) Kommunalbestyrelsip nunaminertanik atugassiisarnissaanut aalajangersakkat.
Imm. 3. Kommunimut pilersaarut nuna tamakkerlugu pilersaarusiornermut malitassianut imaluunniit Naalagaaffiup aamma Namminersornerullutik Oqartussat suliassaqarfinnut piler-saarusiornerinut akerliussanngilaq.
§ 14. Kommunalbestyrelsi kommunimut qinigaaffiup qiteqqutinnginnerani kommunimi pineqartumi kommunimut pilersaarusiornermut periaasissamik suliaqassaaq.
Imm. 2. Pilersaarusiornermut periaasissaq imm. 1-imi taaneqartoq kommunimut pilersaarut kingullermik iluarsaanneqartoq malillugu pilersaarusiorneq ingerlanneqarsimasoq, kommunalbestyrelsip ineriartornermut naliliinera periaasialu pillugit paasissutissanik kiisalu makkua pillugit aalajangiinermik imaqassaaq,
1) kommunimut pilersaarummik tamakkiisumik iluarsaassisoqassanersoq, imaluunniit
2) kommunimut pilersaarummi sammisat ilaannik ataatsimik arlalinnilluunniit iluarsaassisoqassanersoq, imaluunniit
3) kommunimi nunami sumiiffinnut tunngasunik iluarsaassisoqassanersoq, imaluunniit
4) kommunimut pilersaarut ukiunut sisamanut nutaamik piffissalikkamik akuersissutigineqassanersoq.
§ 15. Kommunimut pilersaarutissatut siunnersuut akuersissutigineqareerpat kommunalbestyrelsip siunnersuut tamanut saqqummiutissavaa. Kommunalbestyrelsi siunnersuutinik arlalinnik qinigassiilluni tamanut saqqummiussisinnaavoq.
Imm. 2. Kommunalbestyrelsimi ikinnerussuteqartut kikkulluunniit kommunimut pilersaarutissatut siunnersuummut akuerineqartumut allatut isumaqarnertik kommunalbestyrelsip aalajangiinerinik allattuiffimmut ilannguteqqullugu piumasaqarsinnaavoq. Saqqummiussinerup peqatigisaanik ikinnerussuteqartut pineqartut allatut isumaqarnerat, ikinnerussuteqartut tamatumunnga tunngavilersuutitut naatsumik allassimasaat ilanngullugu, kommunalbestyrelsip saqqummiutissagaa ikinnerussuteqartut piumasarisinnaavaat.
Imm. 3. Kommunimut pilersaarutissatut siunnersuut, imm. 2 naapertorlugu ikinnerussuteqartut allatut isumaqarnerannik ilanngussartaqartoq, innuttaasunut tikikkuminartumut inissillugu, minnerpaamik sapaatit akunnerini 12-ni kikkunnut tamanut takusassiarineqassaaq. Tamanut saqqummiussinermi kommunimi saqqummiussisoqartillugu nalinginnaasumik periaasiusartut atorneqassapput. Kommunimut pilersaarutissatut siunnersuut kommunip nittartagaani imaluunniit qarasaasiaq atorlugu, nunami sumiiffinnut tamanut paasissutissanik katersu-iffimmi takuneqarsinnaassaaq.
Imm. 4. Tamanut saqqummiussinermi imm. 3 naapertorlugu oqaaseqaateqarnissamut siunnersuummullu allannguutissatut siunnersuuteqarnissamut piffissarititaasoq nalunaarutigineqassaaq.
Imm. 5. Kommunalbestyrelsip kommunimut pilersaarutissatut siunnersuutip siunertai imarisaalu pillugit tamanut ammasumik oqallittoqalernissaa siunertaralugu paasititsiniaaneq ingerlatissavaa.
Imm. 6. Tamanut saqqummiussinermut peqatigitillugu siunnersuut Naalakkersuisunut aamma oqartussanut kommunimut pilersaarutissatut siunnersuutikkut immikkut sunniuteqarfigineqartussanut nassiunneqassaaq. Akerliliissuteqarnissamut oqaaseqaateqarnissamullu piffissarititaasoq, tak. imm. 3, nalunaarutigineqassaaq.
Imm. 7. Kommunalbestyrelsi kommunimut pilersaarutissatut siunnersuutip tamanut saqqummiunneranut atatillugu pilersaarummik saqqummiunneqartumik tunniussinermut akit-suummik akileeqqusisinnaavoq.
§ 16. § 15, imm. 3 naapertorlugu piffissaliussaq naappat, kommunalbestyrelsip kommunimut pilersaarutissatut siunnersuut nutaamik suliareqqillugu, siunnersuut inaarutaasumik akuersissutigisinnaavaa. Tamatuma peqatigisaanik tusarniaanerup ingerlanerani akerliliissutit allannguutissatullu siunnersuutit tiguneqartut suliarineqassapput.
Imm. 2. Kommunalbestyrelsip imm. 1 naapertorlugu kommunimut pilersaarutissatut siunnersuummik inaarutaasumik akuersissuteqarnerani, kommunalbestyrelsi siunnersuummi tamanut saqqummiunneqarsimasumi allannguuteqartitsisinnaavoq. Allannguutit annertuppata imaluunniit pilersaarutip imarisaanut tunngaviusunut akerliuppat, kommunimut pilersaarutis-satut siunnersuut allannguuteqartoq, akerliliissuteqarnissamut sapaatit akunnerinik minner-paamik 6-nik piffissaliussilluni nutaamik tamanut saqqummiunneqassaaq.
§ 17. Kommunalbestyrelsi kommunimut pilersaarutissatut siunnersuutip inaarutaasumik akuersissutigineqareernerani pisariaqanngitsumik kinguarsaanertaqanngitsumik tamanut nalunaaruteqassaaq. Nalunaarummi tamanut saqqummiunneqartumi paasissutissiissutigineqassaaq kommunimut pilersaarut siunnersuummit saqqummiunneqareersumit immikkoortuni sutigut allaassuteqarnersoq.
Imm. 2. Kommunalbestyrelsip kommunimut pilersaarutip tamanut saqqummiunneqartup assinga ataaseq Naalakkersuisunut aamma oqartussanut § 15, imm. 6 malillugu pilersaarutissatut siunnersuutip tamanut saqqummiunneqarnera pillugu allakkatigut nalunaarfigineqarsimasunut nassiutissavaa.
Imm. 3. Kommunimut pilersaarut tamanut saqqummiunneqartoq kommunip qarasaasiaq atorlugu, nunami sumiiffinnut tamanut paasissutissanik katersuiffimmut, tak.§ 4, ilanngutissavaa, taamaalilluni kikkunnit tamanit pissarsiarineqarsinnaassalluni.
Imm. 4. Pilersaarutissatut siunnersuut inaarutaasumik akuersissutigineqarsimasoq atorunnaassaaq, pilersaarutissatut siunnersuutip § 16 naapertorlugu inaarutaasumik akuersissutigineqarneraniit, imm. 1 naapertorlugu sapaatit akunneri 12-it qaangiutsinnagit tamanut nalunaarutigineqarsimanngippat.
§ 18. Kommunalbestyrelsip pisariaqalernerani kommunimut pilersaarut nutartertassavaa.
Imm. 2. Kommunimut pilersaarummi annertuumik allannguuteqartitsereernermi, kikkunnit tamanit aamma Naalakkersuisunit atorneqarsinnaasunngorlugit pilersaarutip imarisai pillugit takussutissiornissaq aamma aalajangersakkat atuuttut ataatsimut allanneqarnissaat kommunalbestyrelsip qularnaassavaa.
§ 19. Kommunalbestyrelsi nunaminertani kommunimut pilersaarummi inaarutaasumik akuerineqarsimasumi pineqartuni sumiiffiup ilaannik aalajangersimasunik immikkoortitsisinnaavoq aammalu kommunimut pilersaarut naapertorlugu sumiiffiup ilaanut aalajangersimasumut aalajangersagaliorsinnaalluni, tak. §§ 15-17.
Imm. 2. Kommunimut pilersaarutip naammassineqarnissaata qularnaarneqarnissaa pisariaqarpat, kommunalbestyrelsi § 13, imm. 2, litra b malillugu sumiiffiup ilaanut aalajangersimasumut aalajangersagaliortitsissaaq. Illuliortiternerit sanaartornerillu, eriagisarialinnik aalajangersaanerit il.il. kommunimut pilersaarutip tunngavigisaannut imarisaanullu naapertuuttumik suliarineqarnissaat kommunimut pilersaarutikkut qularnaarneqassaaq.
Imm. 3. Illuliortiternissanut sanaartornissanulluunniit annertuunut imaluunniit pingaarutilinnut nunaminertamik atuinissamik akuersissummik tunniussinnginnermi aammalu ineqarfinnik annertuunik pingaarutilinnilluunniit isaterilinnginnermi, sumiiffiup ilaani aalajangersimasumi nunaminertanik atuinermut illuliortiternermullu maleruagassiisunik sukumiisunik aalajangersagaqarnissaa, tak. § 13, imm. 2, nr. 3, litra b, kommunalbestyrelsip isumannaassavaa.
Imm. 4. Sanaartugassatut aalajangiussat kommunimut pilersaarutip tunngavigisaannut imarisaanullu naapertuuttumik suliarineqarnissaat, sumiiffiup ilaanut aalajangersimasumut aalajangersakkani qularnaarneqassaaq.
§ 20. Kommunimut pilersaarutip allannguuteqartinnerani (kommunimut pilersaarummut tapiliussaq) §§ 15, 16 aamma 17 taamatuttaaq atorneqassapput.
Imm. 2. Kommunimut pilersaarummut tapiliussaq taamaallaat sumiiffiup ilaanut aalajangersimasumut ataatsimut atuussimappat § 15, imm. 3 naapertorlugu piffissaliussaq sapaatit akunnerinut 6-nut sivikillisinneqarsinnaavoq.
Imm. 3. Pilersaarutip siunertaa inatsisitigullu sunniutai, tak. §§ 21, 22 aamma 23, § 13, imm. 2 nr. 1 naapertorlugu nassuiaammi takuneqarsinnaassapput.
§ 21. Kommunalbestyrelsi kommunimut pilersaarutip naammassineqarnissaanut sulissaaq, ilanngullugu nunaminertanik atugassiinerni, tak. §§ 26 aamma 27.
Imm. 2. Kommunimut pilersaarutip aalajangersakkanut immikkoortua, tak. § 13, imm. 2, nr. 3, innuttaasunut inatsisitigut pisussaaffiliivoq.
§ 22. Kommunimut pilersaarutip imaluunniit kommunimut pilersaarummut tapiliussap inaarutaasumik akuerineqarneranik § 17 malillugu tamanut nalunaaruteqarnerup pereernerani, § 30 naapertorlugu immikkut akuersissuteqartoqarsimatinnagu, inatsisinik imaluunniit pissutsinik piviusunik tunngaveqarluni kommunimut pilersaarutip aalajangersakkanut immikkoortuanut imaluunniit nunaminertanik tunniussinermi atugassarititaasunut, tak. § 29, akerliusunik pilersitsisoqassanngilaq.
§ 23. Kommunimut pilersaarutissatut imaluunniit kommunimut pilersaarummut tapiliussassatut siunnersuutip tamanut saqqummiunneqareernerani nunaminertat, illut sanaartukkallu siunnersuummi pineqartut illuliorfigineqassanngillat allatigulluunniit pilersaarutip inaarutaasup imarisaanut sioqqutsisutut isikkoqarsinnaasumik iluaqutiginiarneqassanatik.
Imm. 2. § 15, imm. 3 naapertorlugu oqaaseqaatinut allannguutissatullu siunnersuutinut saqqummiussinissamut piffissaliussap naareernerani piffissaagallartillugu akerliliissutinik tigusaqartoqarsimanngippat kommunalbestyrelsi nunaminertap siunnersuummi pineqartup illuliorfigineqarnissaa imaluunniit allatigut pilersaarut naapertorlugu iluaqutigineqarnissaa akuerisinnaavaa.
Imm. 3. Imm. 1-imi aamma 2-imi aalajangersakkat pilersaarutissatut siunnersuutip tamanut nalunaarutigineqarnissaata tungaanut atuutissapput, tak. § 17, taamaattorli siunnersuutip saq-qummiunneraniit naatsorsukkamik sivisunerpaamik ukiumi ataatsimi.
§ 24. § 13, imm. 2 nr. 3 naapertorlugu sumiiffiup ilaanut aalajangersimasumut aalajangersagaliornikkut pissutsinik pinngitsoortinneqarsinnaasunik pilersitsisoqarnissaa kommunalbestyrelsip inerteqqutigisinnaavaa.
Imm. 2. Inerteqquteqarneq ukioq ataaseq tikillugu sivisussuseqarsinnaavoq ataasiaannarlunilu pisinnaalluni. Inerteqquteqarneq tamanut nalunaarutigineqassaaq.
§ 25. Kommunalbestyrelsi isumaqatiginiareerlugu Naalakkersuisut kommunimut pilersaarutip naammassineqarnissaanut piffissaliussanik aalajangersaasinnaavoq.
§ 26. Nunaminertanut oqartussaasunit akuersisoqarsimatinnagu nunaminertaq sunaluunniit nalinginnaasumik atorneqassanngilaq atorneqalissananiluunniit.
Imm. 2. Nunaminertanut oqartussaasunit akuersisoqarsimatinnagu nunaminertap suulluunniit atorneqarnera allanngortinneqassanngilaq.
Imm. 3. Nunaminertamik atugassanngortitsineq inummut akuerineqartumut tunngatitaavoq. Nunaminertamut pisinnaatitaanermik tunniussineq sunaluunniit nunaminertanut oqartussaasumit akuerineqaqqaassaaq.
Imm. 4. Nunaminertamik atuisinnaatitaaneq niuerutigineqassanngilaq.
§ 27. Kommunalbestyrelsi kommuneqarfimmi pineqartumi nunaminertanut oqartussaasuuvoq aammalu kommuneqarfimmi nunaminertat atorneqarnissaannik akuersisartuulluni.
Imm. 2. Kommunit aggornerisa avataanniittuni atuisinnaatitaaneq Naalakkersuisunit nalunaarutigineqassaaq.
Imm. 3. Kommunalbestyrelsi nunaminertanik sanaartorfissanik nuna tamakkerlugu pilersaarusiornermut pingaaruteqartunik atugassiilluni akuersissuteqannginnermini Naalakkersuisut akuersissutaannik pissarsiniaqqaassaaq.
Imm. 4. Sanaartugassanut inatsisit aamma nuna tamakkerlugu pilersaarusiornermut malitassiat il.il. naapertorlugit nunaminertanik atuinissamut akuersissutit Naalakkersuisunit tunniunneqarsinnaapput.
§ 28. Nunaminertamik atuisinnaatitaaneq qinnuteqartoqarneratigut inunnut, suliffeqarfinnut, ingerlatseqatigiiffinnut, peqatigiiffinnut assigisaannulluunniit tunniunneqarsinnaavoq.
§ 29. Nunaminertamik atuisinnaatitaanerup nalunaarutigineqarnerani piumasaqaatit atugassarititaasullu § 1-mi siunertanut taaneqartunut iluaqutaasut piumasarineqarsinnaapput. Piumasaqaatit atugassarititaasullu aalajangersarneqartut imatut imaqassapput, sanaartugassatut aalajangiussat kommunimut pilersaarutip tunngavigisaannut imarisaanullu naapertuuttumik suliarineqarnissaat qulakkeerneqassalluni.
Imm. 2. Atuisinnaatitaaneq piffissamut killilerneqarsinnaavoq.
Imm. 3. Atuisinnaatitaaneq inatsisinut akerliusumik atorneqarpat atorunnaarsinneqarsinnaavoq.
§ 30. Immikkut ittumik akuersineq sumiiffiup ilaanut aalajangersimasumut kommunimut pilersaarummi aalajangersakkat tunngaviinut akerliunngippat, sumiiffiup ilaanut aalajangersi-masumut aalajangersakkat sukumiisut saneqqunneqarnissaannut immikkut ittumik akuersissuteqarnerit kommunalbestyrelsimit nalunaarutigineqarsinnaapput.
Imm. 2. Sumiiffiup ilaanut aalajangersimasumut aalajangersagaq, Namminersornerullutik Oqartussani naalagaaffimmiluunniit oqartussaasumik isumaqatigiissuteqarnikkut aalajangersarneqarsimasoq, aatsaat oqartussaasup pineqartup akuersineratigut saneqqunneqarsinnaavoq.
Imm. 3. Imm. 1-imi pineqartunit annertunerunik nikingassuteqartitsinerit aatsaat sumiiffiup ilaanut aalajangersimasumut pineqartumut nutaamik pilersaarusiornikkut pisinnaapput.
Imm. 4. Aalajangersakkat sanilinut allanulluunniit eqqaamiunut pingaarutillit saneqqunneqarnissaannut immikkut ittumik akuersinerit, sanilit kommunalbestyrelsimit tusarniarneqarneranniit minnerpaamik sapaatit akunneri marluk ingerlareerpata, aatsaat nalunaarutigineqarsinnaapput. Tusarniaanermi sumut immikkut ittumik akuerineqanissamik qinnuteqartoqarnersoq aammalu oqaaseqaatigiumasat sivikinnerpaamik sapaatit akunnerinik marlunnik piffissalius-sap iluani nassiunneqassasut nalunaarutigineqassaaq.
§ 31. Sumiiffiup ilaanut aalajangersimasumut kommunimut pilersaarummi aalajangersakkat, tak. § 13, imm. 1, nr. 3, naammassineqarnissaannut pisariaqarpat, pigisanik aalaakkaasunik arsaarinnissuteqartarneq pillugu inatsimmi aalajangersakkat naapertorlugit pinngitsaaliissummik taarsiinertalimmik arsaarinnissuteqarnissaq aallartinneqarsinnaavoq.
Imm. 2. Suliassaqarfinni Namminersornerullutik Oqartussat ataanniinngitsuni pinngitsaaliissummik taarsiinertalimmik arsaarinninneq pineqarpat, pigisanik aalaakkaasunik arsaarinnissuteqartarneq pillugu Kalaallit Nunaannut inatsimmi aalajangersakkat atuutissapput.
§ 32. Sumiiffiup ilaani aalajangersimasumi kommunalbestyrelsi akuersiteqqaarnagu illunik imaluunniit sanaartukkanik isaterisoqassanngitsoq, allanngortiterisoqassanngitsoq, allatigulluunniit allanngortitsisoqassanngitsoq aalajangerneqarsimappat, akuersissummillu tunniussinissaq itigartinneqarpat, piginnittup piumasarisinnaavaa taarsiissuteqarfigalugu kommunip tamakkiisumik ilaannaasumilluunniit tigussagaa.
Imm. 2. Taamaattorli kommuni aatsaat imm. 1 naapertorlugu tigusisussaatitaavoq, illuliortiterfiup aningaasatigut iluaqutigineqarsinnaanerata aamma illuliortiterfiup assingusumik atorneqartup kisiannili isaterinissamik aamma allanngortiterinissamik inerteqquteqarnermi pineqartunut ilaanngitsup aningaasatigut iluaqutigineqarsinnaanerata akornanni annertuumik nikingasoqarpat.
Imm. 3. Isumaqatigiilluni aaqqiisoqarsinnaanngippat imm. 1 naapertorlugu taarsiissuteqarnissaq pinngitsaaliissummik taarsiinertalimmik arsaarinnissuteqartarnermut ataatsimiititaliamit aalajangersarneqassaaq, tak. pigisanik aalaakkaasunik arsaarinnissuteqartarneq pillugu Inatsisartut inatsisaat.
Illuliornermik oqartussaasut
§ 33. Naalakkersuisut illuliornermik oqartussaaneq pillugu aamma illuliassat sanaartugassallu allat napparnissaat, sananeqarnissaat aamma ilusilersornissaat pillugit aalajangersaassapput.
§ 34. Kommunalbestyrelsit maleruagassat Naalakkersuisunut isumaqatigiissutigineqarsimasut naapertorlugit illuliornermik oqartussaanermut atatillugu oqartussatut suliarinninnermut akitsuummik akileeqqusisinnaapput.
§ 35. Illuliornermik oqartussaasut najoqqutassat peqqussut naapertorlugu atulersinneqarsimasut unioqutinneqarsimanersut misissorniarlugu, eqqartuussisut aalajangiitinngikkaluarlugit, inuup nammineerluni illuutaanut isernissartik piumasarisinnaavaat.
§ 36. Naalakkersuisut pilersaarutinut aamma nunaminertanut naammagittaalliuuteqartarfik pilersissavaat.
Imm. 2. Pissutsit peqqussummi matumani pineqartut pillugit imaluunniit maleruagassat inatsisartut peqqussutaat manna naapertorlugu aalajangersagaasut naapertorlugit kommunalbestyrelsip aalajangiinera, pissutsit inatsisinut tunngassuteqarpata, pilersaarutinut aamma nunaminertanut naammagittaalliuuteqartarfimmut suliassanngortinneqarsinnaapput. Taamaattorli pinngitsaaliissummik taarsiinertalimmik arsaarinnissuteqartarneq pillugu aalajangiinerit, tak. §§ 31 aamma 32, pilersaarutinut aamma nunaminertanut naammagittaalliuuteqartarfimmut suliassanngortinneqarsinnaanngillat.
Imm. 3. Naammagittaalliuutaasoq kommunalbestyrelsip aalajangiinerminik nalunaaruteqarneraniit kingusinnerpaamik sapaatit akunneri 8-it qaangiunneranni tunniunneqassaaq.
Imm. 4. Kommunalbestyrelsip akuersissutaanik tigusisoq naammagittaalliortoqarneranik kommunalbestyrelsimit nalunaarfigineqassaaq.
Imm. 5. Naammagittaalliuuteqartarfiup aalajangiineri allaffissornikkut oqartussanut allanut suliassanngortinneqarsinnaanngilaq.
§ 37. Pilersaarutinut aamma nunaminertanut naammagittaalliuuteqartarfiup naammagittaalliuuteqarneq akuersissutissanut inerteqqutissanulluunniit kinguartitsinermik kinguneqartilersinnaavaat, naammagittaalliuuteqartarfiup aalajangiinissaata tungaanut imaluunniit naammagittaalliuuteqartarfiup allatut aalajangernissaata tungaanut.
§ 38. Pilersaarutinut aamma nunaminertanut naammagittaalliuuteqartarfimmik suliamut attuumassuteqanngitsumik, pingasunik ilaasortalimmik Naalakkersuisut pilersitsissapput. Naalakkersuisup pilersaarusiornermut aamma nunaminertat atorneqarnerannut akisussaasuusup inassuteqarneratigut siulittaasoq tassungalu sinniisissaq toqqarneqassapput. Siulittaasoq pilersaarusiornermut nunaminertallu atorneqarnerinut inatsisinik immikkut ilisimasaqartuussaaq, imaluunniit inatsisilerituutut soraarummeersimasuussalluni. Naammagittaalliuuteqartarfimmut ilaasortaq ataaseq taassumalu sinniisissaa Kalaallit Nunaanni inatsisartut inassuteqarnerisigut Naalakkersuisunit toqqarneqartassaaq, aammalu naammagittaalliuuteqartarfimmut ilaasortaq ataaseq taassumalu sinniisissaa KANUKOKA-p inassuteqarneratigut Naalakkersuisunit toqqarneqartassaaq.
Imm. 2. Pilersaarutinut aamma nunaminertanut naammagittaalliuuteqartarfimmi ilaasortat ilaasortaanerminnut peqatigitillugu Naalakkersuisunut ilaasortaassanngillat.
Imm. 3. Pilersaarutinut aamma nunaminertanut naammagittaalliuuteqartarfimmi piffissaq qinigaaffiusoq Inatsisartut piffissaq qinigaaffigisaat malittassavaa. Inatsisartunut nutaamik qinersinerup kingorna naammagittaalliuuteqartarfimmi ilaasortassanik nutaanik qinersinissap tungaanut, naammagittaalliuuteqartarfimmi ilaasortat atuuttassapput.
Imm. 4. Pilersaarutinut aamma nunaminertanut naammagittaalliuuteqartarfik suliamut ilisimasalinnik peqataatitaqarsinnaavoq.
Imm. 5. Pilersaarutinut aamma nunaminertanut naammagittaalliuuteqartarfiup atuunneranut Naalakkersuisut sukumiineruusunik aalajangersaasinnaapput.
§ 38a. Naammagittaalliuuteqartarfiup atortorissaarutit pisariaqartitai Naalakkersuisunit atugassiissutigineqassapput, aammalu allattoqarfittut ikiorsiinerit pisariaqartinneqartut isumagissallugit.
Imm. 2. Naammagittaalliuuteqartarfiup sulinerani aningaasartuutissat, tassunga ilanngullugit suliamut atatillugu siulittaasup ilaasortallu akiliutigigallagaannut, kiisalu allaffissornermut il.il. aningaasartuutit Naalakkersuisunit akilerneqartassapput. Pilersaarutinut aamma nunaminertanut naammagittaalliuuteqartarfimmut ilaasortat Inatsisartunut Naalakkersuisunullu il.il. ilaasortat akissarsiaqartinneqarnerat il.il. pillugu Inatsisartut inatsisaanni maleruagassat malillugit akissarsiaqartinneqassapput, ullormusiaqartinneqassapput aammalu angalanermut aningaasartuutinut taarsiiffigineqartassallutik.
§ 39. Naalakkersuisut pilersaarusiornermut oqartussaasua aamma kommunip pilersaarusiornermut oqartussaasua peqqussut manna malillugu pilersaarusiornerminni nakkutilliiniarlutik kiisalu uuttortaaniarlutik allanillu teknikkikkut piareersaaniarlutik, atuisinnaatitaasumut piginnittumulluunniit siumut nalunaaruteqareernermikkut, nunaminertanut tamanut aamma pigisamut aalaakkaasumut inuup nammineq pigisaanut sumulluunniit takusaanissartik piumasarisin-naavaat.
§ 40. Kommunalbestyrelsip Inatsisartut peqqussutaata malinneqarnissaat nakkutigissavaa.
Imm. 2. Kommunalbestyrelsip Inatsisartut peqqussutaat manna, maleruagassat Inatsisartut peqqussutaat manna naapertorlugu aalajangersagaasut kiisalu aalajangersakkat § 44, imm. 3 naapertorlugu atuutsiinnarneqartut malillugit peqqussutaasut inerteqqutaasullu eqquutsinneqarnissaat aamma atugassarititaasut akuersissutini aalajangersagaasut malinneqar-nissaat nakkutigissavai.
§ 41. Naalakkersuisut inatsisinik unioqqutitsisoqartoq paasigunikku, Naalakkersuisut pissutsit taakkua inatsisinut naapertuuttunngorteqqullugit kommunalbestyrelsimut peqqussutigisinnaavaat. Naalakkersuisut aalajangersinnaavaat inatsisinut naapertuuttunngortitsineq pissutsip aaqqinneratigut imaluunniit inatsisitigut iluarsiinikkut pissanersoq.
Imm. 2. Suliaq inatsisinik unioqqutitsisoq suliarineqareersimappat aammalu pilersaarusiorneq eqqarsaatigalugu kikkullu tamarmik nunaminertanik aqutsinermut peqataatinneqartarnissaannut tunngasut eqqarsaatigalugit akerliunngippat, Naalakkersuisut kommunimut pilersaarusiorneq aamma immikkut ittumik akuersissuteqartarneq pillugit maleruagassat atuutsinngit-soorsinnaavaat.
§ 42. Sukkulluunniit illumik piginnittup imaluunniit nunaminertamik atuisup pissutsit inatsimmik unioqqutitsisut iluarsinissaat pisussaaffigaa.
Imm. 2. Piginnittup atuisulluunniit pissutsit inatsimmik unioqqutitsisut iluarsinissaat pillugu peqqussutigineqartoq malinngippagu, eqqartuussisut aqqutigalugit piffissaq aalajangiussaq naatinnagu pillaatitut akiligassiinerit ingerlaannartut atorlugit pinngitsaaliissuteqarnikkut pissutsit unioqqutitsisut iluarsinissaannik pisussaaffilerneqarsinnaavoq.
Imm. 3. Pissutsinik inatsimmik unioqqutitsisunik iluarsiinissaq pillugu eqqartuussissutikkut peqqussutaasoq, eqqartuussissummi piffissaliussap iluani malinneqarsimangippat, akiligassiissutinillu akiliisitsiniarnikkut pinngitsaaliissuteqarnerit peqqussutip malinneqarneranik kinguneqarsorinanngippata, pilersaarusiornermik oqartussaasut piginnittumut akiligassanngorlugu pissutsit iluarsineqarnissaannut pisariaqartut isumagisinnaavaat.
§ 43. § 26, imm. 1 aamma 2-imik unioqqutitsineq aammalu § 24 aamma § 42 naapertorlugit peqqusissummik inerteqqummilluunniit malinninnginneq pillaammik akiliisitaasussanngortitsinermik kinguneqarsinnaavoq.
Imm. 2. Unioqqutitsisut tassaappata Namminersornerullutik Oqartussat, kommuni imaluunniit kommunit ataatsimoorfiat, naalagaaffiup oqartussaasua imaluunniit pisussaatitaasoq pisinnaatitaasorlu alla, suliffeqarfik il.il. akiliisitaasussanngortitsinikkut akisussaatinneqarsinnaavoq.
§ 44. Inatsisartut peqqussutaat ulloq 1. januar 2009 atuutilerpoq.
1) Nunaminertat atorneqarnerat pilersaarusiornerlu pillugit Inatsisartut peqqussutaat nr. 6, 19. december 1986-imeersoq.
2) Nuna tamakkerlugu pilersaarusiornermut udvalgip suleriaasissaa pillugu Namminersornerullutik Oqartussat nalunaarutaat nr. 5, 21. april 1981-imeersoq.
3) Nunaminertat atorneqartarnerat pilersaarusiorfigineqartarnerallu pillugit Namminersornerullutik Oqartussat nalunaarutaat nr. 23, 18. november 1992-imeersoq.
Imm. 3. §§ 13 aamma 27 naapertorlugit nunaannarmi nunaminertat aamma pilersaarusiorneq pillugit oqartussaanerup tunniunneqarnera aatsaat ulloq 1. januar 2011 atuutilissaaq.
Imm. 4. Maleruagassat atugassarititaasullu nunaminertanik atuineq aamma pilersaarusiorneq pillugit Inatsisartut peqqussutaat nr. 6, 19. december 1986-imeersoq naapertorlugu atuutilersinneqarsimasut atuutiinnassapput, maleruagassanit inatsisartut peqqussutaat manna imaluunniit imaluunniit Inatsisartut peqqussutaat allat naapertorlugit aalajangersarneqartunit taarserneqarnissaasa atorunnaarsinneqarnissaasaluunniit tungaanut.
§ 45. Kommunalbestyrelsi § 30, imm. 1-4 naapertorlugit sumiiffinnut pilersaarutit § 44, imm. 4 malillugu atuutsiinnarneqartut imaluunniit sumiiffinnut pilersaarutit Inatsisartut peqqussutaat nr. 6, 19. december 1986-imeersumi § 26, imm. 2 malillugu atuutsiinnarneqartut, saneqqunneqarnissaannik immikkut akuersissuteqarnissamik periarfissaqarpoq.
§ 46. Pilersaarutinut aamma nunaminertanut naammagittaalliuuteqartarfiup pilersinneqarnissaata tungaanut kommunalbestyrelsip pissutsinut peqqussummi matumani pineqartunut ilaasunut tunngasunik aalajangiinerini apeqqutit inatsisinut tunngasortai Naalakkersuisunut naammagittaalliuutigineqarsinnaapput.
Imm. 2. Naammagittaalliorsinnaapput
1) kinaluunniit aalajangiinermi aalajangiiffigineqartoq,
2) kinaluunniit suliap inerneranik imminut tunngatillugu imaluunniit annertuumik soqutigisaqartutut naatsorsuutigineqartoq.
Imm. 3. Naammagittaalliuut kommunalbestyrelsip aalajangiinerminik nalunaaruteqarnerata kingorna kingusinnerpaamik sapaatit akunneri 8-it qaangiunnerini saqqummiunneqassaaq.
ltf_nr_11-2008_forslag_grl
ltf_nr_11-2008_bemaerk_grl
ltf_nr_11-2008_betaenk_grl
ltf_nr_11-2008_aendring_grl